Jelgavā, 2024.gada \_\_\_\_\_\_\_\_ (prot. Nr.\_\_, \_\_p.)

**JELGAVAS VALSTSPILSĒTAS PAŠVALDĪBAS 2024. GADA 25. APRĪĻA**

**SAISTOŠIE NOTEIKUMI NR.24-**

**“JELGAVAS VALSTSPILSĒTAS PAŠVALDĪBAS ADMINISTRATĪVAJĀ TERITORIJĀ IETILPSTOŠĀS LIELUPES UPES DAĻAS UN DRIKSAS UPES IZMANTOŠANA”**

*Izdoti saskaņā ar Jūrlietu pārvaldes un jūras drošības likuma 48.1panta otro daļu*

**I. Vispārīgie jautājumi**

1. Saistošie noteikumi (turpmāk – saistošie noteikumi) nosaka kārtību, kādā Jelgavas valstspilsētas pašvaldības (turpmāk – Pašvaldība) administratīvajā teritorijā ietilpstošo Lielupes upes daļu un Driksas upi (turpmāk – upes akvatorija) izmanto satiksmei kuģošanas līdzekļi, kurus lieto komercdarbības veikšanai, kā arī nosaka kuģošanas līdzekļu satiksmes kārtību publisku pasākumu norises laikā un aizliedz zemūdens niršanu ar akvalangiem upes akvatorijā.
2. Noteikumos lietotie termini:
   1. kuģošanas līdzekļu stāvvieta – Pašvaldībai piederoša hidrotehniska būve vai tās daļa ar nepieciešamo aprīkojumu upes krastā un ūdenī, kas apzīmēta ar navigācijas zīmi kuģošanas līdzekļu noenkurošanai un stāvēšanai;
   2. kuģošanas līdzekļu nolaišanas vieta (slipi) – Pašvaldībai piederoša publiskai lietošanai paredzēta vieta, kas ir apzīmēta ar navigācijas zīmi;
   3. pasažieru kuģis – kuģošanas līdzeklis, kas veic pasažieru komercpārvadājumus upes akvatorijā un ir reģistrēts Kuģu reģistrā normatīvajos aktos noteiktajā kārtībā;
   4. peldlīdzeklis– ierīce, ar kuru pārvietojas pa ūdeni (piemēram, ūdens velosipēds (katamarāns), SUP dēļi u.tml.) un kuru upes akvatorijā izmanto komercdarbības, sporta vai atpūtas aktivitāšu nodrošināšanai.
3. Noteikumu mērķis ir nodrošināt ilgtspējīgu un racionālu ūdens resursu izmantošanu, kā arī drošu un kontrolētu pasažieru kuģu pakalpojumu sniegšanu un citu komercpārvadājumiem paredzēto kuģošanas līdzekļu un peldlīdzekļu satiksmi Pašvaldības administratīvās teritorijas upju akvatorijā.

**II. Upes akvatorijas izmantošana**

1. Kuģošanas līdzeklim un peldlīdzeklim, piedaloties satiksmē upes akvatorijā, jāievēro navigācijas zīmes, noteikumos paredzētie kuģošanas satiksmes ierobežojumi, aizliegumi un nosacījumi kuģošanas līdzekļu stāvvietas izmantošanai.
2. Pasažieru kuģim un peldlīdzeklim upes akvatoriju kuģošanai atļauts izmantot:
   1. saņemot Jelgavas pilsētas pašvaldības iestādes "Pilsētsaimniecība" (turpmāk – iestāde

"Pilsētsaimniecība") saskaņojumu kuģošanas līdzekļu stāvvietas izmantošanai, ja pasažieru komercpārvadājumu vai peldlīdzekļu nomas pakalpojuma nodrošināšanai tiks izmantota kuģošanas līdzekļu stāvvieta. Saskaņojumu izsniedz uz iesniegumā norādīto laika periodu, bet ne ilgāk kā līdz kalendārā gada beigām vai līdz Kuģu reģistra izsniegtās kuģošanas līdzekļa reģistrācijas apliecībā norādītajam apliecības derīguma termiņam, ja tas iestājas šajā kalendārajā gadā. Iesniegumu saskaņojuma saņemšanai iesniedz iestādē "Pilsētsaimniecība", sākot ar kārtējā gada 1. februāri.

* 1. noslēdzot ar Jelgavas valstspilsētas pašvaldības iestādi "Pilsētsaimniecība" (turpmāk – iestāde "Pilsētsaimniecība") nomas līgumu par kuģošanas līdzekļu stāvvietas izmantošanu (turpmāk – nomas līgums), ja pasažieru komercpārvadājumu vai peldlīdzekļu nomas pakalpojuma nodrošināšanai tiks izmantota kuģošanas līdzekļu stāvvieta. Nomas līgumu slēdz uz vienu sezonu termiņā no 1. aprīļa līdz 31. oktobrim, pamatojoties uz nomas tiesību izsoles rezultātiem.

1. Kravas komercpārvadājumus upes akvatorijā atļauts veikt maršrutā, kas saskaņots ar iestādi "Pilsētsaimniecība".
2. Upes akvatorijā aizliegts veikt zemūdens niršanu ar akvalangiem vai citu autonomu elpošanas aparātu, izņemot, ja niršana saistīta ar speciālu darbu veikšanu, kas saskaņota ar iestādi "Pilsētsaimniecība".
3. Upes akvatorijā vai tiešā tās tuvumā notiekošu publisku pasākumu vai ūdens sporta sacensību norises laikā Pašvaldība var ierobežot vai aizliegt kuģošanas satiksmi, informējot par satiksmes ierobežojumu vai aizliegumu vismaz 5 (piecas) darba dienas iepriekš, publicējot informāciju Pašvaldības tīmekļvietnē [www.jelgava.lv](http://www.jelgava.lv).
4. Par satiksmes negadījumiem uz ūdens vai situācijām, kas var apdraudēt kuģošanas satiksmi, jāziņo, zvanot uz Eiropas vienoto ārkārtējo notikumu tālruņa numuru 112 vai Valsts policijas palīdzības tālruni 110, vai Jelgavas valstspilsētas pašvaldības iestādes "Jelgavas digitālais centrs" bezmaksas atbalsta tālruni 8787.
5. Transportlīdzeklis var atrasties kuģošanas līdzekļu nolaišanas vietā tikai kuģošanas līdzekļa nolaišanai ūdenī vai izcelšanai krastā.

**III*.* Noslēguma jautājumi**

1. Atzīt par spēku zaudējušiem Jelgavas pilsētas pašvaldības 2017. gada 27. aprīļa saistošos noteikumus Nr.17-13 "Par [Jelgavas pilsētas administratīvajā teritorijā ietilpstošās Lielupes upes daļas un Driksas upes izmantošanu](https://likumi.lv/ta/id/250145-jelgavas-pilsetas-administrativas-teritorijas-labiekartosana-un-inzenierbuvju-uzturesana)".
2. Saistošo noteikumu 5.1. apakšpunkts zaudē spēku 2025. gada 1. janvārī.
3. Saistošo noteikumu 5.2. apakšpunkts stājas spēkā 2025. gada 1. janvārī.

Jelgavas valstspilsētas pašvaldības domes priekšsēdētājs A.Rāviņš